
Til min svoger Richard, med kjærlighet

Ikke lenger blant oss, men for alltid i våre hjerter xx


HISTORIEN SÅ LANGT …

Distriktssykepleier Samantha var brudepike i sin bestevenninne Hannahs bryllup, og håpet at det om ikke så altfor lang tid ville bli hennes tur, og at hun ville få si «ja» til kjæresten sin, James – brudgommens forlover. James innrømmet at han godt kunne tenke seg å gifte seg, han også … men ikke med Samantha. Det var en knusende melding å få for henne, men hun håpet desperat å få beholde ham likevel, og at han kom til å forelske seg i henne til slutt om han bare fikk litt tid på seg.

Og James forelsket seg faktisk. Men ikke i Samantha. I syttifemårsselskapet til bestefaren hennes den sommeren møtte han Sams kusine, Chloe, og de to falt pladask for hverandre. Samantha så det, og hennes elskede bestefar så det, han også, og oppfordret henne til å gi slipp på James. Bestefaren døde kort tid etter, og hun oppfylte det siste løftet hun hadde gitt ham.

Et år senere var Samantha brudepike på nytt … i Chloe og James’ bryllup. Hjertet hennes gråt da hun så dem gi hverandre sitt ja. Hun skaffet seg ny jobb som veileder og lærer innenfor helse- og sosialfag på opplæringssenteret ved Reddfield, og håpet at den nye tilværelsen hun om kort tid skulle starte ute i Yorkshire Wolds, ville hjelpe henne til å komme over James og bevege seg videre med livet sitt.

På vei til bryllupsfesten kjørte hun seg vill og stoppet på en gård – Hedgehog Hollow – i håp om å finne noen der som kunne forklare henne veien. Det hun fant, var en åtti år gammel mann, Thomas Mickleby, som lå kollapset i bolighuset på gården.

Da hun endelig kom frem til hotellet der bryllupet skulle feires, var hun flere timer forsinket og full av søle og mudder. Og da gikk alt fra galt til enda verre. Den hevngjerrige grandtanten hennes, Agnes, utbasunerte for halve selskapet, blant andre bruden, Chloe, at Samantha fremdeles var forelsket i brudgommen, James. Chloe ble rasende og ba Samantha pelle seg ut og forsvinne.

Episoden førte til en dyp og alvorlig splid i familien. Samantha hadde alltid hatt et giftig forhold til moren sin, men nå hadde Chloe vendt henne ryggen også.

Den nye starten hennes ute i Yorkshire Wolds var farget av tristhet og sorg. Hun var utstøtt av sin egen familie, av menneskene hun var glad i, men på samme tid fant hun to nye venner, Dave og Rich, og de åpnet hjemmet sitt for henne og ga henne det vennskapet og den støtten hun trengte så sårt. Faren, Jonathan, var også der for henne, slik han alltid hadde vært. Og tross en vaklende start ble hun gode venner med Thomas, den eldre mannen hun hadde reddet livet til.

Thomas’ kone, Gwendoline, hadde hele sitt liv vært veldig opptatt av pinnsvin, og hennes store drøm hadde vært å starte et redningssenter for disse dyrene. Hun og Thomas hadde kjøpt Hedgehog Hollow nettopp i den hensikt, men så var hun blitt syk og hadde dødd før de kom så langt. De neste to tiårene bodde Thomas alene ute på eiendommen, ensom og uten lyst til å leve i det hele tatt, mens gården sakte, men sikkert forfalt rundt ham.

Samantha feiret første juledag sammen med Thomas, men samme dag, om ettermiddagen, fikk han endelig oppfylt ønsket sitt om å bli gjenforent med sin elskede Gwendoline. I testamentet sitt etterlot han Hedgehog Hollow til Samantha, på én betingelse: at hun fullførte det han og Gwendoline hadde startet. Det var en overveldende oppgave, men Samantha var fast bestemt på å gjøre dem stolte. Thomas etterlot seg også et brev til Dave, som var tømrer, med instrukser om å ruste opp låven på gården, slik at den kunne brukes som hovedkvarter for redningssenteret. Han fikk også instruks om å renovere og pusse opp gårdshuset, og fikk et rommelig budsjett til å gjennomføre det hele.

Mens byggearbeidene pågikk, brukte Samantha fritiden sin til å lære seg mest mulig om pinnsvin. Gwendoline hadde i sin tid inngått en avtale med Alderson & Sønns Veterinærpraksis om å få behandling og medisiner til skadde og syke pinnsvin til redusert pris, og Samantha håpet å få videreføre avtalen. Hun dro for å snakke med dyrlegen som eide og drev klinikken, Josh Alderson, men møtet gikk dessverre ikke særlig bra. Det viste seg at avtalen Gwendoline hadde fått i stand, hadde vært med faren hans, Paul, men han var ikke lenger en del av Joshs liv, og lite tydet på at han noensinne kom til å bli det mer heller. Josh hadde absolutt ingen interesse av å videreføre noe som helst som hadde med den mannen å gjøre.

Under femtiårsfeiringen til Lauren – Samanthas overordnede og Joshs tante – fikk Samantha stifte nærmere bekjentskap med Josh. Han åpnet seg og fortalte om årsaken til at han hadde bannlyst faren fra livet sitt, og hun begynte å se ham i et helt nytt lys. Paul hadde i lang tid hatt et hemmelig forhold til Beth, en av resepsjonsdamene på dyreklinikken, som også hadde vært Joshs kjæreste. Forholdet kom for en dag da Beth ble gravid med Pauls barn. Samantha fortalte Josh om hjertesorgen hun hadde opplevd etter bruddet med James, og om uvennskapet og konfliktene som hadde oppstått i familien hennes. Den kvelden og natten forvandlet forholdet deres seg fullstendig, fra motvilje og antipati, til noe veldig spesielt.

En høygravid Chloe ba Samantha komme hjem til henne for å ta en prat, og anklaget henne for å ha et forhold til James, som var begynt å oppføre seg veldig rart den siste tiden. Sinte ord og anklager fløy gjennom luften, og midt oppe i det hele startet fødselen. Samantha fulgte Chloe til sykehuset, der stridighetene og uvennskapet begynte å vike plassen for en gryende våpenhvile, etter at Samantha med sin resolutte opptreden reddet babyen Samuels liv.

James hadde ikke noe forhold til Samantha og ikke til noen annen kvinne heller. Han var blitt diagnostisert med testikkelkreft, men hadde ikke fortalt det til Chloe av frykt for å engste og uroe henne. Hun hadde et vanskelig svangerskap og måtte ikke utsettes for stress og bekymringer.

Arbeidet fortsatte på Hedgehog Hollow, men Grimes-kjeltringene lurte med grufulle planer i kulissene. Fetterne Brynn og Cody Grimes var Gwendolines grandnevøer. Gwendoline hadde kuttet alle bånd til sin pengegriske familie allerede mange år før hun døde, men de var av den oppfatning at gården tilhørte dem. Men da verken trusler, vandalisme eller advokatbistand var til hjelp, satte de fyr på låven. Samantha sprang inn i den brennende bygningen, desperat etter å få reddet de fem pinnsvinpasientene sine, og var nær ved å miste livet selv. Da hun endelig kom ut av komaen igjen, innrømmet hun og Josh at de elsket hverandre.

Samantha opplevde ny og stor lykke i livet sitt, både med sin nye kjæreste og med forholdet til Chloe, som var i ferd med å normaliseres igjen. Men når det gjaldt forholdet til moren, var det dessverre ikke noe håp. Før ildspåsettelsen hadde hun foreslått for moren at de skulle snakke ut om alt det vanskelige, prøve å legge fortiden bak seg, og få orden på tingene mellom seg, men det viste seg å være nytteløst. Hun fikk i stedet vite at moren aldri hadde villet ha henne, og det hadde hun fått bevist til fulle også da Samantha lå på sykehuset, og moren ikke kom og besøkte henne en eneste gang.

Hedgehog Hollow Redningssenter er nå offisielt åpnet, og virksomheten er i gang …


GAMLE BEKJENTSKAPER FRA
KJÆRLIGHET PÅ HEDGEHOG HOLLOW:

Samantha Wishaw, også kalt Sam eller Sammie

Tidligere distriktssykepleier, nå lærer og veileder ved Reddfield Opplæringssenter. Eier av Hedgehog Hollow

Jonathan Wishaw

Samanthas far. Veterinær hos Alderson & Sønns Veterinærpraksis

Debs Wishaw

Samanthas mor, som ikke har noen kontakt med sin datter. Enegget tvilling med Chloes mor, Louise

Chloe Turner

Samanthas kusine, gift med Samanthas ekskjæreste James

James Turner

Samanthas ekskjæreste, nå gift med kusinen hennes Chloe

Samuel Turner

Chloe og James’ baby

Louise Olsen

Samanthas tante / Chloes mor. Enegget tvilling med Samanthas mor

Simon Olsen

Samanthas onkel / Chloes far

Josh Alderson

Samanthas kjæreste. Veterinær og eier av Alderson & Sønns Veterinærpraksis

Paul Alderson

Joshs far og tidligere forretningsmakker. De to har ingen kontakt lenger

Beth Giddings

Pauls kjæreste / Joshs ekskjæreste

Connie Harbuckle

Joshs mor. Toegget tvilling med Lauren

Lauren Harbuckle

Joshs tante

Toegget tvilling med Connie. Samanthas overordnede ved Reddfield Opplæringssenter

Thomas Mickleby

Eldre enkemann som Samantha blir venn med. Etterlot i sitt testament Hedgehog Hollow til Samantha, på betingelse av at hun ville opprette og drive et redningssenter for pinnsvin på gården

Gwendoline Mickleby

Thomas’ ektefelle, hvis store drøm var å opprette og drive redningssenteret for pinnsvin

Rich Cooper

Ambulansearbeider. God venn av Samantha / samboer med Dave. Samantha bodde hos ham i den første tiden etter at hun flyttet til the Wolds

Dave Williams

Tømrer. God venn av Samantha / samboer med Rich. Samantha bodde hos ham i den første tiden etter at hun flyttet til the Wolds

Hannah Spiers

Distriktssykepleier i morspermisjon. Samanthas bestevenninne fra universitetet

Toby Spiers

Hannahs ektemann / James’ bestevenn

Amelia Spiers

Hannah og Tobys baby / Samanthas guddatter

Harry

Samanthas ekskjæreste fra tiden før hun var sammen med James

Lewis

Joshs bestevenn fra skolen


Kapittel 1

SAMANTHA

«Jeg fatter ikke at jeg lot deg overtale meg til å gjøre dette.» Josh forsøkte å sette hendene i siden, men det digre, omfangsrike pinnsvinkostymet han var utkledd i, gjorde det umulig.

«Tightsen og fottøyet er særdeles sexy.» Jeg forsøkte å skjule fliret som rykket i munnvikene mine, men mislyktes fullstendig. «Du skal slippe å gå med det i hele ettermiddag. Jeg lover. Bare en times tid eller kanskje litt lenger.»

Det banket på døren inn til stuen, og bestevenninnen min, Hannah, stakk hodet inn. «Jeg vil bare sjekke hvor langt dere er … Å, herregud! Josh! Vanvittig morsomt! Dette er jeg bare nødt til å ta bilde av!» Hun fisket mobilen sin opp av jeanslommen.

Josh stønnet. «Dyrlege forvandlet til kjempedust. For en nedtur!» Men det var latter i stemmen hans, og jeg visste at han egentlig ikke hadde noe imot det i det hele tatt.

Hannah gikk, mens hun kikket på bildene og lo, og Josh snudde seg mot meg og smilte. «Hvis du noensinne skulle ha den aller minste tvil om at jeg elsker deg, skal du tenke på denne dagen og dette kostymet, og huske at jeg gjorde dette for deg. Dette her, ok?» Han pekte på antrekket sitt. «Sånn ser ekte kjærlighet ut.»

Jeg tok et skritt tilbake og betraktet det polstrede, pelskledde kostymet hans, med skjeve pigger nedover ryggen, brun tights og langermet T-skjorte som smøg seg tett inntil de muskuløse bena og armene hans, digre poter på føttene og matchende poter på hendene. Ansiktet og en tust av det mørke håret hans stakk ut under pinnsvinhodet, og hjertet mitt smeltet.

«Du forbløffer meg hver eneste dag, og jeg elsker deg høyere og høyere for hver dag som går.» Jeg kysset ham ømt og lo, for pinnsvinhodet hans klarte selvfølgelig å rote til håret mitt. «Klar til å presentere pinnsvinet Mickleby for publikummet hans?»

Han satte opp et tilgjort krenket, fornærmet ansikt. «Klar som et egg.»

Jeg myste ut i det skarpe solskinnet. Det var en nydelig maidag, helt i starten av måneden. Himmelen var blå som kornblomster, og noen få, lette bomullsskyer beveget seg så vidt i den lette brisen. Jeg plukket en hårstrikk opp av kjolelommen, dro det lange, mørke håret mitt tilbake og samlet det i en løs hestehale.

Vi gikk over gårdsplassen sammen. Josh snublet, og jeg fikk et øyeblikk dårlig samvittighet fordi han gikk der som en overdimensjonert fotballmaskot, mens jeg var kledd i lette, behagelige klær som passet perfekt til været. Han hadde gitt meg et par–tre kjoler med pinnsvinmotiv i gave dagen før, og jeg hadde kledd meg i en av dem denne dagen, en blå, kortermet med røde og hvite pinnsvin. På føttene hadde jeg gummistøvlene, også de med pinnsvinmotiv, som Rich og Dave hadde gitt meg som innflyttingsgave da jeg flyttet ut av huset deres og inn i gårdshuset en måned tidligere.

Vi gikk bortover mot den store mursteinslåven der Hedgehog Hollow Redningssenter lå. Høye, henrykte, gjennomtrengende hyl skar gjennom luften, og vi var plutselig omgitt av barn som ville stryke Mickleby over piggene og prøvde å gripe tak i potene hans.

Vi fortsatte bortover mot siden av låven, og en hel skokk med unger fulgte etter oss, som om Mickleby var selveste rottefangeren fra Hameln. Vi hadde laget oss et lite møte- og hilseområde der, med skogsbakgrunn og noen røde og hvite trekrakker formet som fluesopper, som vi hadde lånt fra dramalinjen ved Reddfield Opplæringssenter, der jeg hadde jobbet som lærer i helse- og sosialfag siden september året før.

Hannah og Toby hadde meldt seg frivillig som «vaktkontrollører» under tilstelningen. Den åtte måneder gamle datteren deres, Amelia, lå og sov søtt i barnevognen sin i skyggen under en paviljong. Jeg tittet ned på henne og måtte smile av antrekket de hadde valgt å kle henne i for anledningen: en rosa jakke med et pinnsvin på hver side av brystet, og en lyseblå forklekjole med motiv av et kjempestort pinnsvin og en sommerfugl. Hun var bare utrolig skjønn, der hun lå, med de bitte små hendene knyttet mot kinnene og lepper som laget smattelyder innimellom.

Jeg flyttet motvillig blikket fra henne, tok et par skritt tilbake og ble stående og se på Josh en liten stund i stedet. Han var dyrlege og følgelig suverent flink med dyr, men dette var første gang jeg så ham sammen med barn. Han hadde helt tydelig et like godt lag med dem som med dyr, og akkurat nå la han seg ned på alle fire, sånn at de minste barna fikk klappe ham på piggene også, og han lot som om han snuste rundt etter mat mellom fluesoppkrakkene.

Hele området rundt meg ga gjenlyd av prat og latter, og det varmet meg langt inn i hjertet. Vi hadde virkelig klart det. Hedgehog Hollow Redningssenter var nå i gang for alvor, klar til å ta imot skadde og syke pinnsvin og foreldreløse pinnsvinunger. Da vi åpnet senteret offisielt dagen før – med et lite, begrenset arrangement for pressen, lokale rangspersoner og nærmeste familie – hadde vi hatt tolv pinnsvin til behandling allerede, og i løpet av kvelden var det kommet to til. Jeg hadde halvveis ventet at noen ville komme med enda et, eller kanskje flere, i dag også under familiedagen vår, men hittil hadde det ikke dukket opp flere pasienter.

Vi hadde rigget til hoppeslott, ansiktsmaling (pinnsvin var et veldig populært motiv), pluss en del boder der det ble solgt lokalprodusert mat, drikke og kunsthåndverk. Pappa, onkel Simon, Rich og Dave hadde fått ansvaret for å ta seg av grillen. Joshs mor, Connie, og tvillingsøsteren hennes, Lauren (min overordnede på opplæringssenteret) styrte tombolaen og utlodningen, mens Chloe og tante Louise tok seg av barna som prøvde seg som kunsthåndverkere.

«Jeg må bort på låven og holde enda en presentasjon,» sa jeg til Hannah. «Se etter yndlingspinnsvinet mitt for meg imens, vil du?» Jeg nikket i retning av Josh.

«Jeg skal sørge for at han får nok å drikke. Og kanskje en pose med kattemat hvis han blir sulten.»

«Nam! Men pass på ikke å gi ham noe med fisk i, for –»

«For pinnsvin må ha mat med kjøtt, ikke fisk.»

Jeg smilte. «Har jeg understreket den biten litt for mye?»

Hun ristet på hodet. «Jeg har lært en masse nytt her, og må innrømme at jeg er blitt fullstendig opphengt i pinnsvin nå takket være deg.»

Jeg vinket ha det og satte kursen for låven. Hannah hadde kanskje lært mye, men min læringskurve hadde vært av episke proporsjoner. Jeg hadde alltid vært glad i dyr – en egenskap jeg hadde arvet etter far, som var dyrlege, og min bestefar, som hadde vært veldig glad i alt som hadde med ville dyr å gjøre – men pinnsvin hadde jeg egentlig visst lite og ingenting om. De siste månedene hadde jeg imidlertid sittet i timevis på nettet og lest meg opp på dyrene, jeg hadde slukt alt jeg hadde funnet av brosjyrer fra The British Hedgehog Preservation Society, og i tillegg til dette hadde jeg vært frivillig hjelper i tre dager på et dyrevernsenter, og alt dette hadde skaffet meg en masse lærdom, men ingenting kunne måle seg med det å ta meg av og stelle trengende pinnsvin på mitt eget redningssenter.

Sent på ettermiddagen lente jeg meg forover på stolen min inne på den tomme låven, støttet albuene mot behandlingsbordet foran meg og lukket øynene. Jeg hadde forsikret alle rundt meg om at jeg var helt og fullt restituert etter sykehusoppholdet, klar til å håndtere en travel helg, men det hadde vært en hvit løgn. Jeg var fremdeles ganske sliten og utmattet, og hadde nok trengt adskillig mer tid til å komme til hektene igjen enn den jeg hadde tillatt meg å ta. Hadde jeg latt Josh få vite hvor sliten jeg var, ville han garantert forlangt at jeg skulle utsette åpningen, og det ville jeg absolutt ikke. Grimes-karene hadde allerede ødelagt så mye for meg, og jeg kunne ikke la dem spolere åpningsplanene også. Det ville jo være det samme som å la dem vinne.

Vi hadde ikke åpnet offisielt da de satte fyr på låven, men vi hadde allerede fem pinnsvin der. Jeg klarte å redde fire av dem, men da jeg sprang inn igjen for å redde det siste, raste låvetaket sammen over meg. Josh klarte gudskjelov å få meg ut og i sikkerhet, men jeg ble liggende ni dager i koma på sykehuset, og da jeg endelig våknet igjen, fikk jeg til min enorme fortvilelse vite at låven var nedbrent, og at Pjusken hadde omkommet.

Tre av pinnsvinene jeg klarte å redde fra flammene, var siden blitt sluppet ut i naturen igjen, men det fjerde, Snusken, var fremdeles pasient hos meg. Han hadde brukket et ben og ville nok trenge en god del tid ennå før han var bra igjen. Jeg prøvde å unngå å få favoritter, men hadde hele tiden hatt et helt spesielt forhold til ham på grunn av det vi hadde vært gjennom sammen, og jeg gruet meg allerede til å måtte ta farvel med ham når den dagen kom.

Jeg åpnet øynene motvillig igjen og reiste meg. Ble jeg sittende lenger nå, risikerte jeg å sovne. Josh og jeg hadde ingen bestemte planer for neste dag, så da ville jeg forhåpentligvis få en etterlengtet sjanse til å slappe av, hvile ut og komme til hektene igjen.

Jeg gikk ut av låven. Hannah var opptatt med å spenne et tau over fotoscenen, mens Josh sto og helte i seg en flaske vann og strøk svetten av pannen med håndbaken. Pinnsvinhendene lå på bakken ved siden av ham.

«Å Josh! Går du virkelig rundt i kostyme fremdeles?» Jeg grep et håndkle og tørket svetten av ansiktet hans. «Du må være på smeltepunktet.»

«Jeg renner vekk! Men de sluttet jo aldri å komme. Jeg har aldri vært så ettertraktet i hele mitt liv.»

«Jeg kan ikke få takket deg nok. Jeg skylder deg en kjempetjeneste.»

Han så på meg og blunket ertende. «Jeg vet om flere ting jeg kan forlange til gjengjeld.»

Hannah klemte hendene for ørene. «Hjelp! Ikke si mer! Jeg hører ikke!»

Jeg dro hendene hennes leende ned. «Unnskyld! Alt har gått fint altså?»

Hun nikket. «Jeg tror vi har fått inn en pen slump med penger.»

Jeg åpnet lokket på pengeskrinet og plystret da jeg fikk se alle sedlene og myntene. «Oi, mye mer enn jeg hadde ventet.»

«Folk har vært veldig sjenerøse med donasjonene sine. Det har vært utrolig fint å oppleve så mye vennlighet og giverglede.»

«Ja, folk har vært fantastisk snille og hjelpsomme. Jeg føler meg så heldig.» Lokalbefolkningen var blitt rasende over det som var skjedd med låven min, og mens jeg lå i koma på sykehuset, hadde de samlet seg, reddet mursteinsveggene, fått bygget opp igjen bygningen, og gjort den enda mer egnet til det den skulle brukes til, enn før. Blant annet hadde de laget en ordentlig andreetasje i stedet for mesaninetasjen vi hadde bygget tidligere. Familiedagen som vi hadde arrangert denne dagen, hadde først og fremst vært en feiring av at Hedgehog Hollow endelig var offisielt åpnet, men samtidig hadde den vært en stor, stor takk til alle som så sjenerøst hadde gitt av tiden, ressursene og pengene sine.

«Og du har vært utrolig snill og hjelpsom, du også,» tilføyde jeg og ga venninnen min en god klem. «Tusen takk for alt du har gjort her.»

«Bare hyggelig,» svarte Hannah og gjengjeldte klemmen min. «Jeg er så stolt av deg og av alt du har fått til her ute. Du er til stor inspirasjon.»

Jeg kjente tårene prikke bak øyelokkene og fikk et akutt behov for å vende oppmerksomheten vekk fra meg selv. «Hvor er Toby og Amelia?» spurte jeg. Det var en så lykkelig og fin dag, og jeg ville ikke ødelegge den med gråt og tårer.

«Hun måtte ha ny bleie, så han er borte i bilen og skifter på henne.»

«Du ser helt ferdig ut,» bemerket Josh. Han skjøv pinnsvinhodet tilbake og gned det svettevåte håret sitt tørt med et håndkle. «Og du holder på å miste stemmen.»

Jeg gned meg over strupen. «Jeg ventet ikke at så mange mennesker skulle komme og høre på talene mine. Jeg har snakket minst dobbelt så mye og lenge som jeg hadde regnet med å gjøre i dag, men ingen fare. En kopp med varm solbærsaft får nok orden på strupen min igjen. Er du klar til å ta av deg Mickleby-kostymet?»

«Mer enn klar.» Han tok opp pinnsvinhendene som lå på bakken.

Vi satte kursen for huset, jeg med det tunge pengeskrinet, og Josh med de to pinnsvinhendene i sine egne hender. «Det har vært mye mer folk her enn jeg ventet,» bemerket han. «Det ble en ganske vellykket familiedag, ikke sant?»

«Jo, så absolutt. Jeg er allerede full av ideer for neste år.»

«Det ante meg. Og en av ideene er vel å kle meg ut som Mickleby igjen da, hva?» sa han i en tilgjort oppgitt tone.

Jeg smilte og dultet ertende i ham. «Han er ditt alter ego nå. Du slipper ikke unna.»

Han lo. «Det er godt mulig at jeg kommer til å angre på at jeg sier dette, men det har faktisk vært veldig moro. Hett og svett, men definitivt moro.»

Vi var nesten fremme ved huset da en kvinnestemme plutselig ropte på Josh. Vi snudde oss, begge to, og fikk øye på en usedvanlig pen, tydelig gravid kvinne med langt, blekblondt hår samlet i en hestehale høyt oppe i nakken. Hun virket kjent, men jeg klarte ikke å plassere henne. Det gikk plutselig opp for meg hvem hun var, og det var som å få et slag i mellomgulvet. Jeg hadde bare sett henne på et bilde hjemme hos Josh, men det var uten tvil henne. Beth. Kvinnen som hadde knust hjertet hans.

Jeg så på Josh. Krympet meg på hans vegne. Her sto han, utkledd som pinnsvin, ansikt til ansikt med ekskjæresten sin. Jeg kunne levende forestille meg hvor ydmykende det måtte føles for ham. Hva gjorde hun her forresten? Han hadde jo gjort det mer enn klart at han ikke ville ha noe mer med henne å gjøre, og det var fullt forståelig også etter det hun hadde gjort.

Han stirret på henne et øyeblikk med smale øyne, sammenbitt og anspent, og så utstøtte han en foraktelig lyd, vendte henne resolutt ryggen og fortsatte bort til huset så fort han klarte å gå med de overdimensjonerte pinnsvinføttene.

Jeg følte absolutt ikke noe behov for å få snakke med henne, jeg heller, men det virket nokså uhøflig bare å overse henne, så jeg trakk unnskyldende på skuldrene, mumlet frem et «beklager», og fulgte Josh mot huset.

«Josh, vær så snill!» ropte Beth.

«Jeg har ingenting å si deg!» ropte han tilbake og forsvant inn i huset.

«Josh!»

Jeg stoppet med et sukk, snudde meg igjen og tok et par skritt mot henne; jeg ble bare nødt til å si noe. «Jeg tror ikke det var noen spesielt god idé å komme hit sånn uten videre.» Jeg håpet det lød som en forklaring og ikke en belæring.

Hun strøk en hånd over den gravide magen. «Jeg vet det, men han har ikke gitt meg noe valg. Han har blokkert meg både på telefonen og på e-posten sin. Du er kjæresten hans, stemmer ikke det? Samantha?»

Jeg nikket og smalnet øynene vaktsomt, mens jeg lurte mistenksomt og litt forvirret på hvordan hun visste hva jeg het, og hvor Josh var å finne. Hun merket åpenbart forvirringen min, for hun tilføyde: «Jeg har en venn som jobber på Joshs dyreklinikk fremdeles. De har ikke sladret om dere. Jeg vil ikke –»

«Det er greit,» sa jeg.

«Jeg er glad for at Josh har funnet seg en kjæreste,» fortsatte hun. «Han fortjener det. Han var en fantastisk sjef og en herlig kjæ-» Hun tidde brått, rødmet synbart og ristet på hodet. «Men alt det vet du sikkert allerede. Jeg er bare nødt til å få snakke med ham. Kan du være så snill og si det til ham? Vær så snill.»

Hun så bønnfallende på meg med isblå øyne, og jeg ble fylt av medfølelse med henne. Hun var helt annerledes enn jeg hadde ventet. Josh hadde fortalt veldig lite om forholdet deres. Det eneste jeg hadde kjennskap til, var hendelsene og situasjonen som hadde ført til bruddet mellom dem atten måneder tidligere. De hadde vært sammen i to år, og han hadde vært forelsket i henne, men hun hadde hatt et hemmelig forhold til faren hans, Paul, hele tiden mens de to var sammen, og fem år før det også. Alt sammen hadde kommet for en dag da hun ble gravid med Pauls barn – hvilket hadde kommet som et knusende sjokk på både Josh og moren hans. Moren hadde forlangt skilsmisse, og Josh hadde kuttet alle bånd til både Paul og Beth. Jeg hadde som følge av alt dette skapt meg et bilde av Beth i bevisstheten min som et forferdelig menneske, og tenkt og ment at det var hun nødt til å være når hun hadde kunnet bedra ham og svike ham på en så gemen og nedrig måte som hun hadde gjort. Jeg hadde trodd at hun var en selvsikker og hovmodig person, kanskje litt arrogant også, men kvinnen som sto der foran meg akkurat da, så tvert imot både sårbar og fortapt ut, og det kom fullstendig overraskende på meg.

«Jeg beklager, men dette har jeg ingenting med. Josh har gjort det helt klart at han ikke vil ha noe med verken deg, sin far eller familien din å gjøre, og det er jeg bare nødt til å respektere,» sa jeg så vennlig jeg bare klarte.

«Vær så snill,» sa hun bønnfallende igjen. «Det er uhyre viktig at jeg får snakke med ham.» Øynene hennes glinset plutselig av tårer. «Jeg vet hvor sta han kan være, og jeg er fullt klar over hvor dypt vi har såret ham, men du må da kunne …»

Jeg ristet bestemt på hodet, og hun tidde. «Beklager,» sa jeg. «Jeg kan ikke gjøre noe med dette. Det er noe Josh selv må bestemme, og jeg kommer ikke til å blande meg opp i det.» Jeg ville for enhver pris holde meg utenfor det. Forhold innad i en familie kunne være både kompliserte og kinkige; det var noe jeg dessverre hadde førstehånds kjennskap til, og jeg kom ikke til å si eller gjøre noe som kunne få Josh til å tro at jeg ikke forsto hvordan han hadde det, for det gjorde jeg så absolutt. Jeg syntes riktig nok synd på kvinnen som sto der foran meg, men hun hadde tatt sine valg, og dem ble hun nødt til å leve med.

Hun nikket langsomt. «Ok. Men takk likevel.»

Hun snudde seg og gikk tilbake over gårdsplassen med sammensunkne skuldre og bøyd hode. Hun åpnet døren i bilen sin og satte seg inn, men lot døren stå vidåpen. Jeg sto der og fulgte med på det som skjedde, og lurte på om hun prøvde å psyke seg opp og komme tilbake og prøve på nytt.

«Kjør, vær så snill,» mumlet jeg. «Spar ham for dette.» Heldigvis lukket hun døren til slutt, rygget ut fra plassen der hun sto parkert, og kjørte sin vei.

Jeg trakk et lettelsens sukk og gikk hoderystende inn i huset. Og så akkurat nå, da, når alt gikk så bra …

Jeg slo igjen døren i gårdshuset med et brak, utstøtte et sint brøl og slengte de idiotiske pinnsvinføttene inn gjennom gangen. Hva i heite helvete gjorde hun her? Og hvordan hadde hun fått greie på at jeg var her? Jeg trampet inn i stuen. Dette var typisk Beth. Hun måtte alltid få det som hun ville, og når hun ikke fikk det, presset hun på, igjen og igjen, til hun fikk viljen sin, uansett hva det fikk å si for andre. Det var en ting jeg aldri hadde innsett i den tiden jeg var sammen med henne. Hun hadde hatt meg i sin hule hånd da, for å si det forsiktig.

Jeg skrittet opprørt frem og tilbake foran peisen mens jeg knyttet og åpnet hendene, om og om igjen. Hva var det hun var ute etter denne gangen? Prøve på nytt å overtale meg til å la dem flytte inn i Alder Lea – huset som lå i tilknytning til dyreklinikken? Huset mitt. Det de hadde fått meg til å flytte ut av da jeg oppdaget at de hadde brukt det til sine skitne, hemmelige elskovsmøter.

Eller et nytt forsøk på å få meg til å tilgi far? Ha! Det kom aldri til å skje.

Eller kanskje hun var kommet for enda en gang å forsøke å overtale meg til å møte babyen deres. «Men han er jo halvbroren din,» hadde hun jamret sist jeg hadde tatt telefonen da hun ringte, i et øyeblikks mangel på konsentrasjon. Halvbror? Biologisk, ja, kanskje, men ikke emosjonelt. Hvordan kunne de tro at jeg hadde noen interesse av å spille lykkelig familie etter det graviditeten hennes hadde kostet meg? Etter det den hadde gjort med moren min? Etter den episoden hadde jeg sluttet helt og holdent å svare på telefonen når Beth ringte. Jeg var rett og slett ikke interessert. Kom aldri til å bli det heller.

Og nå ventet de barn nummer to. Jeg hadde jo visst dette – hun hadde slengt den lille bomben i trynet på meg sist vi snakket sammen – men det var likevel kommet som et sjokk å se henne stå her ute på tunet med stor mage. Jeg grøsset bare jeg tenkte på det. For meg kunne de gjerne skaffe seg et helt fotballag av unger, jeg kom uansett aldri til å tre inn i rollen som storebror.

Jeg subbet bort til sofaen og prøvde å sette meg, men det idiotiske, overdimensjonerte kostymet gjorde det umulig. Svetten rant nedover ryggen min, og jeg skar en grimase og prøvde å manøvrere pinnsvinantrekket over hodet, men klarte ikke å få det mer enn halvveis opp før armene ble sittende fast. Jeg så ingenting. Skinneleggene mine støtte hardt borti salongbordet. Jeg bannet så det lyste, og kavet vilt for å komme meg løs og ut av pokkerskapet, men satt ugjenkallelig fast, og ble mer og mer opphetet for hvert sekund som gikk. Hvor ble det av Sam? Jeg håpet virkelig at hun ikke lot seg lure av Beths løgnaktige, gråtkvalte, ensidige fremstilling av situasjonen.

Jeg hørte endelig gatedøren gå igjen, og så ropte Sam på meg. Herregud, for en lettelse.

«Hjelp!» ropte jeg.

I neste øyeblikk ga latteren hennes gjenlyd gjennom stuen. «Å, jøye meg! Hva har skjedd?»

«Jeg sitter fast.»

«Jeg ser det. Klarer du å legge deg ned på kne?»

Jeg lot meg falle forover og ned på knærne og stønnet høyt av smerte idet de traff det harde tregulvet. Sam grep tak i den nederste kanten av kostymet mens hun fremdeles lo, og dro det med et rykk opp, over armene mine og over hodet, og jeg var endelig fri.

Jeg fylte lungene med luft flere ganger. «Det der var skremmende,» sa jeg. «Jeg fikk nesten ikke puste.»

«Vel, du er trygg nå. Jeg har reddet deg.» Hun så på meg med øyne som glitret av ertelyst. «Pokkers Mickleby.» Hun begynte å le igjen.

Latteren hennes smittet, og jeg lente meg smilende tilbake mot sofaen og tørket svetten som fremdeles rant nedover ansiktet. «Jeg er helt gåen.»

«Det overrasker meg ikke. Det er tyngre enn jeg var klar over. Gå og ta deg en dusj nå og skift til tørre klær, så stikker jeg ut imens og hjelper til med oppryddingen.» Stemmen hennes lød hes og sprukken.

«Skulle du ikke hente deg en kopp varm solbærsaft, da? Du høres som om du kan trenge det.»

«Jo, men hvis jeg lar meg synke ned i en stol nå, vil jeg aldri klare å komme meg opp igjen. Jeg kan ikke bare overlate ryddingen til de andre. Jeg får nøye meg med et glass vann inntil videre.»

«Trenger du et par ekstra hender?»

Sam smilte. «Du har gjort mer enn din del i dag. Jeg har massevis av hjelpere der ute. Vi er så mange at vi snubler i hverandre.»

Jeg nikket, lettet over å slippe.

Beth var den siste jeg ønsket å snakke om akkurat da, men jeg var bare nødt til å spørre. «Er hun gått?»

«Ja.»

«Det tok sin tid før du kom inn. Jeg håper du ikke fikk servert en gråtkvalt historie.» Jeg prøvde å holde en lett, uanstrengt tone, så hun ikke fikk følelsen av at jeg anklaget henne for å ha gjort noe galt, men jeg visste bare så altfor godt hvordan Beth var. Hun unnslo seg neppe for å utnytte Sams vennlige vesen, hun hadde jo visst å utnytte mitt. Jeg visste hvordan hun var, så jeg hadde ingen betenkeligheter med å vende henne ryggen, men Sam kjente henne jo ikke. Og hun hadde mye mer tålmodighet med mennesker enn jeg hadde også. Jeg foretrakk så absolutt dyr fremfor mennesker.

«Hun ville at jeg skulle snakke med deg, men jeg sa nei. Jeg ble stående utenfor og vente til jeg var sikker på at hun hadde kjørt. Det var derfor det tok så lang tid før jeg kom inn.»

Jeg slappet umiddelbart av i skuldrene. «Vel,» sa jeg og reiste meg, «vi får håpe at hun har oppfattet budskapet da, men skulle hun komme tilbake igjen, må du for enhver pris ikke høre på henne. Hun lyver så det renner av henne, og er ekspert på å manipulere folk. Men hvordan hun kunne finne på å komme hit, skjønner jeg ikke.» Jeg hørte tydelig den bitre undertonen i stemmen min og krympet meg innvendig.

Sam klemte armen min vennlig. «Gå og dusj, du, så ses vi etterpå.» Hun kysset meg på et fuktig kinn og gikk ut på kjøkkenet for å finne seg noe å drikke.

Ikke engang de kraftige vannstrålene i dusjen klarte å få meg til å slappe av. Beths stemme ga fremdeles gjenlyd i hodet mitt, og bildet av det bønnfallende ansiktet hennes var umulig å bli kvitt. Den store magen også. Hvorfor kunne hun ikke bare la meg være i fred? Jeg hadde blokkert henne på telefonen og e-posten min, men det var tydeligvis ikke nok. Hun hadde selvfølgelig måttet oppsøke meg også; hun hadde funnet ut hvor jeg var, og trengt seg inn her ute på gården, på Sams store dag. Sam selv virket fullstendig uberørt av hele episoden, men jeg var rasende på Beth. Når hadde hun tenkt å innse og forstå at jeg aldri mer ville ha noe som helst med noen av dem å gjøre? Aldri noensinne.

